РЕГЛАМЕНТ (ЕО) № 540/2008 НА КОМИСИЯТА
от 16 юни 2008 година
за изменение на приложение II към Регламент (ЕО) № 336/2006 на Европейския парламент и на Съвета за прилагане на Международния кодекс за управление на безопасността в рамките на Общността по отношение на образеца на формулярите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 336/2006 на Европейския парламент и на Съвета от 15 февруари 2006 г. за прилагане на Международния кодекс за управление на безопасността в рамките на Общността и за отмяна на Регламент (ЕО) № 3051/95 на Съвета (1), и по-специално член 11, параграф 2 от него,
като има предвид че:
(1)
Международният кодекс за управление на безопасността (ISM) бе изменен от Международната морска организация (IMO) с Резолюция 179 (79) на Комитета за безопасност на мореплаването от 10 декември 2004 г., която измени образците на документа за съответствие и сертификата за управление на безопасността от 1 юли 2006 г.
(2)
Член 2, параграф 1 от Регламент (ЕО) № 336/2006 определя Кодекса ISM като този, посочен в приложение I към указания регламент в актуализираната му версия.
(3)
За постигане на по-голяма яснота и четливост, съответните формуляри следва да бъдат актуализирани в приложение II към Регламент (ЕО) № 336/2006.
(4)
Мерките, предвидени в настоящия регламент, са в съответствие със становището на Комитета за безопасност в морето и предотвратяване на замърсяванията, причинени от кораби,
ПРИЕ НАСТОЯЩИЯ РЕГЛАМЕНТ:
Член 1
Раздел 5 от част Б от приложение II към Регламент (ЕО) № 336/2006 се заменя с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юни 2008 година.